# Igramo se Ikee :)

Robna kuća “Ikea” vas je angažovala da joj pomognete u realizaciji aplikacije koja će omogućiti lakši rad zaposlenima u prodavnici.

Uvidom u način rada svih zaposlenih, zaključili ste da menadžment firme funkcioniše na sledeći način:

* Radnici u magacinu proveravaju stanje artikala, i oni su zaduženi da vode evidenciju o brojnom stanju svakog artikla.
* Ekonomisti na osnovu analize tržišta, kao i troškova firme određuju cene, i oni su zaduženi da vode računa o ceni svakog artikla.
* Radnici u kamionu za prevoz poseduju posebnu vagu koja je u mogućnosti da izmeri svaki proizvod, i oni su zaduženi da vode evidenciju o težini svakog artikla.

Na osnovu ovih informacija, odlučili ste da kreirate tri json fajla, tako da svaki sektor unosi podatke u svoj poseban json fajl. Sadržaj svakog fajla je string u JSON formatu koji odgovara nizu objekata, pri čemu svaki objekat od atributa sadrži:

* **stock.json**: id (identifikacioni broj artikla), item (naziv artikla), stock (broj artikala na stanju),
* **prices.json**: id (identifikacioni broj artikla), item (naziv artikla), price (cena artikla),
* **weights.json**: id (identifikacioni broj artikla), item (naziv artikla), weight (težina artikla izražena u kilogramima).

Menadžment kompanije je od vas zatražio da radnik u prodavnici može da otvori pretraživač, i na stranici da mu se prikaže sledeće:

1. Jedna forma u kojoj se nalazi input u koji može da se upiše neki broj, koji predstavlja ukupnu težinu u kilogramima koju prihvata kamion za prevoz. Pored inputa, nalazi se i dugme. Klikom na dugme potrebno je da odredite da li u kamion za prevoz može da stane ukupna težina svih proizvoda kojih više nema na stanju. Zapravo, potrebno je uraditi sledeće:
   1. Odrediti koji proizvodi više nisu na stanju i koje treba poručiti. Pretpostavljamo da se naručuje po jedna količina svakog artikla koji nije na stanju.
   2. Ako je težina svih proizvoda koje treba poručiti veća od kapaciteta kamiona, ispisati poruku “Not enought capacity in truck!!“.
   3. U suprotnom, ispisati ukupnu cenu svih artikala koje treba naručiti.
   4. BONUS VARIJANTA: Ne ispisati samo ukupnu cenu svih artikala, već tabelu sa dve kolone: U prvoj koloni je ispisan naziv artikla koji se poručuje, u sledećoj je njegova cena. U poslednjem redu tabele, u prvoj ćeliji stoji tekst “UKUPNO”, a u drugoj ćeliji ukupna cena svih artikala.
2. Jedna forma u kojoj se nalazi jedan tekstualni input (gde se unosi deo naziva proizvoda), kao i dva numerička inputa (gde se unose neke cene). Pored njih nalazi se i dugme. Klikom na dugme potrebno je uraditi sledeće:
   1. Odrediti sve proizvode koji su na stanju.
   2. Naći takve proizvode koji u nazivu sadrže reč koju je korisnik uneo.
   3. Kao i one čija je cena između dve vrednosti zadate u dva numerička inputa.
   4. Korisniku prikazati u listi nazive tih artikala.
   5. BONUS VARIJANTA: Ne ispisati samo nazive artikala, već ispis izvršiti u tabeli sa tri kolone: U prvoj koloni staviti naziv artikla, u drugoj stanje u magacinu, u trećoj cenu artikla.